b"\n_START_ARTICLE_\nHeroes of Might and Magic III: The Restoration of Erathia\n_START_SECTION_\nIgranje\n_START_PARAGRAPH_\nZgodba je postavljena v fantazijski svet in je nadaljevanje zgodbe v igri Might and Magic IV: The Mandate of Heaven. Igralec vodi enega ali ve\xc4\x8d \xc2\xbbherojev\xc2\xab, ki poveljujejo vojski bitij, izhajajo\xc4\x8dih iz razli\xc4\x8dnih pravljic in legend (meduze, minotavri, srednjeve\xc5\xa1ki konjeniki, titani, morske po\xc5\xa1asti, troli, zmaji...). Igranje je razdeljeno v dva dela: takti\xc4\x8dni, kjer igralec vodi heroje z njihovimi vojskami po ozemlju, osvaja rudnike, ki mu dajejo material za gradnjo, in se zapleta v bitke z nasprotniki, ter gradnja mest. V mestih s porabljanjem materialov gradi zgradbe, ki producirajo nova bitja za herojevo vojsko. Igra vklju\xc4\x8duje tudi elemente igranja domi\xc5\xa1ljijskih vlog (FRP), saj heroji z bitkami pridobivajo izku\xc5\xa1nje, ki jim dajejo ve\xc4\x8djo mo\xc4\x8d in omogo\xc4\x8dajo u\xc4\x8denje nabora ve\xc5\xa1\xc4\x8din, s tem pa specializacijo po izbiri igralca (vitez, \xc4\x8darovnik, druid,...)._NEWLINE_Cilj igre je opraviti vse naloge, ki se razlikujejo od stopnje do stopnje. V razli\xc4\x8dnih stopnjah mora tako igralec zgraditi dolo\xc4\x8deno zgradbo, pridobiti dolo\xc4\x8deno koli\xc4\x8dino materiala, premagati vse nasprotnike ali najti predmet, ki je skrit nekje na ozemlju._NEWLINE_V igri je na voljo osem\xc2\xa0\xc2\xbbras\xc2\xab, vsaka od katerih postavlja druga\xc4\x8dna mesta in katerih bitja ter heroji so specializirani za dolo\xc4\x8den na\xc4\x8din razvoja in bojevanja - ta je odvisen od mo\xc4\x8di, obrambe, sposobnosti \xc4\x8daranja, odpornosti na magijo in posebnih sposobnosti (letenje, teleportiranje itd.)._NEWLINE_Za igro sta bili izdani tudi dve raz\xc5\xa1iritvi, Heroes of Might and Magic III: Armageddon's Blade in Heroes of Might and Magic III: The Shadow of Death, ki prina\xc5\xa1ata eno novo raso, nove heroje, scenarije, predmete in bitja. Heroes of Might and Magic III Complete (Collector's Edition) je komplet, ki zdru\xc5\xbeuje osnovno igro, oba dodatka in nekaj dodatnih malenkosti. Za razliko od samostojnih dodatkov omogo\xc4\x8da tudi njihovo igranje na Macintoshu, na Linuxu pa noben od dodatkov ne deluje.\n_START_SECTION_\nOdzivi\n_START_PARAGRAPH_\nIgro so pozitivno ocenili tako kritiki kot ljubitelji serije.\n_START_SECTION_\nSistemske zahteve\n_START_PARAGRAPH_\n133 MHz CPU, 32 MB RAM, DirectX 6.0, 2 MB grafi\xc4\x8dna kartica, 4x CD-ROM pogon, 200 MB prostora na trdem disku , Windows 95 ali novej\xc5\xa1i"